Erling Sande (Senterpartiet), 2007-06-12:
Frivillig verksemd er viktig. Frivillig arbeid har fyrst og fremst ein eigenverdi i å nå og aktivisere folk i fellesskap til meiningsfulle og samfunnsnyttige aktivitetar. Men det er ingen tvil om at frivillige organisasjonar yter omfattande økonomiske bidrag til samfunnet, gjennom produksjon av tenester og omfattande uløna innsats, utan at dette kjem presist og direkte til uttrykk i nasjonalrekneskapen. Det er derfor rett og rimeleg at samfunnet gjennom utforminga av sin politikk legg til rette for at frivillig sektor skal bli styrkt og utvikla videre. Dei frivillige organisasjonane har gjennom fleire år arbeidd for opprettinga av eit frivilligregister. Vi gjer i dag dei nødvendige vedtaka for at eit slikt register kan bli ein realitet. Eit register er ikkje noko mål i seg sjølv. Det skal vere ein reiskap for både det offentlege og for sektoren sjølv. Opprettinga av eit slikt register legg til rette for eit eige og eit enklare regelverk for noko av den samhandlinga som skjer mellom frivillige organisasjonar og offentlege styresmakter. Det vil dermed gje frivillig sektor status som eigen sektor, og ambisjonen er at eit slikt register òg skal forenkle støtteordningane som i dag påfører organisasjonane auka utgifter. På den måten vil opprettinga av eit frivilligregister kunne redusere papirarbeidet i organisasjonane og frigjere meir tid til aktivitet. Ved å registrere organisasjonsnummer kan organisasjonane leggje inn relevant informasjon. Dei slepp å sende eit utal av vedlegg og fylle ut skjema til samtlege offentlege instansar. Dette fordrar sjølvsagt at dei aktuelle offentlege instansane får teke ein gjennomgang og vedkjenner seg registeret som innfallsport til offentlege støtteordningar. Eg meiner då det bør liggje til rette for at dette reduserer kostnadene til det offentlege, som det offentlege har ved desse prosessane. Målet må altså vere at organisasjonane gjennom registrering i registeret får visse rettar og blir sikra lik handsaming og stabile rammevilkår. For at registeret skal oppfylle sitt mål om å vere eit verktøy for arbeidsinnsparing i frivillig sektor, er det avgjerande viktig at det blir utforma på ein slik måte at dei frivillige organisasjonane finn det tenleg å registrere verksemda si der. Samtidig må den informasjonen som ligg i registeret, vere av ein slik kvalitet at den tilfredsstiller dei krava som blir stilte for å få tilgang til dei ulike støtteordningane. Eit av dei tema som har vore tematisert i høyringane, og som òg er det i innstillinga, er tilhøvet til Den norske kyrkja. Her er det viktig for fleirtalet å understreke at dei offentlege organa, eller dei organa som set i verk og har ansvar for offentleg pålagde oppgåver, ikkje skal ha registreringsrett i registeret. Denne avgrensinga er i utgangspunktet gjord fordi vi ynskjer å unngå ei utholing av frivilligomgrepet. Den norske kyrkja er delt inn i lokale einingar, sokn, som er sjølvstendige rettssubjekt. Sokneråda og dei kyrkjelege fellesråda utfører offentlege oppgåver etter kyrkjelova § 15. Lat meg understreke: Denne avgrensinga er på ingen måte til hinder for at det frivillige arbeidet som skjer i regi av kyrkja, kan bli registrert, anten som sjølvstendige subjekt eller som eit heile i eit eige frivilligsubjekt. Det er altså berre registreringa av sjølve soknet som det ikkje er mogleg å gjere. Så til spørsmålet om avgift. Fleirtalet ser at organisasjonane sine utformingar gjev litt ulike føresetnader for registrering og dermed for avgift. Derfor har det vore viktig for fleirtalet at departementet har imøtekome organisasjonane sitt ynske om at sentralleddet skal kunne hjelpe lokallaga med å klargjere registreringsskjema for dei. Fleirtalet meiner at det ved slike en block-registreringar bør kunne vere mogleg å oppnå ein viss rabatt. Medan fleirtalet i komiteen helsar registeret velkome og ynskjer å handsame saka no, på same måte som det har vore eit press frå dei frivillige organisasjonane om å få dette opp å gå, ynskjer mindretalet, som består av Framstegspartiet, Høgre, Kristeleg Folkeparti og Venstre, å utsetje saka og handsame ho i samband med frivilligheitsmeldinga. Eg reknar med at dei sjølve vil gjere greie for sitt syn.